פוקימון

פוקימון (באנגלית: Pokémon, ביפנית: ポケモン) הוא זיכיון מדיה שבבעלות חברת משחקי הווידאו היפנית, נינטנדו, אשר נוצר במקור על ידי סטושי טג'ירי. המוצר המקורי בזיכיון היה צמד משחקי תפקידים ששווקו על ידי נינטנדו בשנת 1996 כמשחקי וידאו עבור קונסולת המשחקים הניידת גיימבוי. נכון לשנת 2017 הזיכיון הוא זיכיון משחקי הווידאו השני המשגשג ביותר בעולם אחרי מריו (כולל תת-הזיכיון שלו האחים סופר מריו). תחת הזיכיון משווקים סדרת אנימה, מספר רב של סדרות מאנגה, צעצועים, משחק וידאו, משחקי קלפים, ספרים ועוד. נכון למאי 2010 נמכרו מעל ל־200 מיליון משחקי וידאו של הזיכיון.
השם פוקימון הוא סוג של קיצור לתעתיק הלטיני של שם המותג ביפנית - "מפלצות כיס" (ポケットモンスタ - פוקטו מונסוטה). בנוסף לזיכיון עצמו המונח "פוקימון" מתייחס גם ל-812 הזנים הבדיוניים הידועים של המפלצות אשר מופיעים בזיכיון המדיה. כיום ממשיכים לייצר משחקים ופוקימונים חדשים.

היסטוריה

את המשחק תיכנן ופיתח טג'ירי בין השנים 1991–1995 עבור חברת נינטנדו. המשחק התבסס על תחביב שהיה ליוצרו כילד - איסוף חרקים. השחקנים מתפקדים כ"מאמני פוקימונים" היכולים ללכוד, לאסוף, להחליף ולאמן פוקימונים בעלי יכולות שונות ולהילחם בעזרתם במאמני פוקימונים אחרים בקרבות המבוססים על קרבות חרקים המקובלים ביפן. קרבות אלו יכולים לחזק את כוחם ועוצמתם של הפוקימונים שברשות השחקנים. בקרבות אלה, הפוקימונים לעולם לא מדממים או מתים. המטרה היא להמם את היריב ולנצח. המילה האנגלית המתארת מצב בו פוקימון הפסיד בקרב ואינו יכול להמשיך להלחם היא "fainted", שפירושה בעברית "התעלף". בשנת 1996 הוציאה נינטנדו לשוק את משחק התפקידים פוקימון כמשחק וידאו עבור קונסולת המשחקים הניידת גיים בוי, ושנתיים מאוחר יותר יצאה גרסה לקונסולת המשחקים הביתית נינטנדו 64. המונח "פוקימון", פרט להיותו שם המשחק, הפך לשם קולקטיבי ל־809 הפוקימונים המשתתפים במשחק, בסדרה ובסרטים.
בעקבות הצלחת המשחק, המותג פוקימון עבר מסחור ויצאו לשוק סדרת אנימציה, חוברות מאנגה, קלפי איסוף וחוברות להדבקתם, משחקי לוח, ספרים, צעצועים, ושלל מוצרים שעליהם דמויות מהסדרה כמו: ביגוד, יומני תלמיד, מחברות, כוסות ועוד.
בשנת 2001 פרסם המופתי של ערב הסעודית פתווה האוסרת על הפצת מוצרי הפוקימון בממלכה, בטענה שהם מעודדים הימורים וכוללים "סמלים ציוניים", כגון מגן דוד. אנשי דת מוסלמים בכירים באיחוד האמירויות הערביות פרסמו בעקבות זאת פסק הלכה דומה. מכיוון שהפסק יצא בעיצומה של האינתיפאדה השנייה, פרסם העיתון הירדני "א־דוסתור" קריקטורה, ובה נראה אריאל שרון יושב בטנק וצוחק למראהו של ערבי חמוש בחרב, הרודף אחרי פוקימון.
במלאת עשור ליציאת המשחק, נעשה סיכום על פיו נמכרו בסך הכול 155 מיליון יחידות מהמשחק על שלל גרסאותיו.

הפוקימונים

כאשר יצאו הפוקימונים לראשונה לעולם, הוכרו 150 פוקימונים, ו"מיו", מספר 151 לא היה ידוע או בר השגה. נכון ל־2018 מוכרים 809 פוקימונים שמחולקים לשבעה דורות.
הפוקימונים עצמם הם יצורים בגדלים שונים, לרוב חכמים, חלקם בעלי יכולות מרהיבות ועל־טבעיות כגון: נשיפת אש, יריית מים, יצירת חשמל, טלקינזיס ועוד. מרבית הפוקימונים אינם יכולים להגיד דבר מלבד שמם ומתקשרים עם פוקימונים אחרים על ידי אמירת שמם וחלקים משמם, אך נראה שהם מבינים את שפת בני האדם, אבל יש יוצאי דופן, שמסוגלים לדבר בשפת בני אנוש.
חלק ניכר מהפוקימונים מבוססים על יצורים חיים, צמחים ודוממים כגון דינוזאור, עכבר, ניבתן, חמניה, חרב, מחזיק מפתחות, שקית זבל, עץ קוקוס, יונה, טוקן, זיקוקי די נור, אום וכו'.
הפוקימונים מחולקים לשמונה עשר סוגים המקנים להם תכונות ויכולות, חלקם משתייכים לשני סוגים גם יחד. הסוגים הם: רגיל, אש, רוח, מים, אדמה, עשב, רעל, דרקון, חשמל, לחימה, קרח, סלע, על חושי, חרק, מעופף (הוצגו בדור הראשון), מתכת (הוצג בדור הראשון אך קיבל משמעות בדור השני), אופל (הוצג בדור השני) ופיה (הוצג בדור הראשון אך קיבל משמעות רק בדור השישי).
רוב הפוקימונים קרויים על שם צורתם ומקורם. לדוגמה: "הורסי" (Horsea), שהוא סוסון ים, "אקנס" שהוא נחש (‏Snake - Ekans בהיפוך אותיות), "ארבוק" שהוא קוברה (‏Kobra - Arbok בהיפוך אותיות). "מיאות'" שהוא חתול, היטמונלי (Hitmonlee) על שם אמן הליחמה ברוס לי והיטמונצ'אן (Hitmonchan) על שם אמן הלחימה ג'קי צ'אן. חלק משמות הפוקימונים הם הלחם של כמה מילים הקשורות לתכונותיהם, מקורם ויכולותיהם.

סדרת משחקי הווידאו

משחקי הווידאו הראשונים של פוקימון היו מסוגת משחקי התפקידים בלבד. בעקבות ההצלחה הרבה אותה צבר הזיכיון בהמשך פותחו משחקי וידאו נוספים מסוגות נוספות. המשחקים מחולקים לדורות בהם הם מתרחשים. לרוב יוצאים 2 משחקים בתחילתו של דור חדש בה העלילה זהה, המחוז זהה ורק הפוקימונים שניתן לתפוס קצת שונים.

מאמן פוקימונים

מאמן פוקימונים הוא אדם אשר לוכד פוקימונים בעזרת כך שהוא מחליש את הפוקימונים על ידי קרב פוקימונים וכשהם חלשים לכדי תפיסה (אין הגדרה קבועה לכך) הוא מנסה לתפוס אותם על ידי פוקדורים, ובהמשך מאמן אותם להתחזק כדי להילחם נגד מאמני פוקימונים אחרים. מאמן גם נלחם במכונים (מקום בו מאמנים נלחמים נגד הפוקימון של היריב)

משדך פוקימונים

משדך פוקימונים הוא אדם העוזר למאמן הפוקימון והפוקימון עצמו להסתדר ביחד. משדך הפוקימונים הראשון שניראה באנימה היה סיילן. בנוסף יש ביתי ספר מיוחדים למשדכי פוקימונים. למשדכי הפוקימונים כמה דרגות.
C - הדרגה התחלתית נחשב מתחיל.
B - דרגה בינונית.
A - מאמן מוסמך. יכול להשתתף בדוכנים ולהתחיל לעבוד במקצוע. סיילן הוא דרגה A.
S - הדרגה הגבוהה ביותר נחשב למקצוען.

מתאם פוקימונים

מתאם הוא אדם המשתתף בתחרויות פוקימונים שבהם המטרה היא להראות את היופי של הפוקימון המשתתף.
המטרה של כל מתאם היא להשיג 5 סרטי תחרות ולהשתתף בפסטיבל הגדול.

מופעי פוקימונים

מופעי פוקימונים מתקיימים אך ורק במחוז קאלוס, והם המקבילה המקומית לתחרויות הנפוצות בשאר המחוזות. במופע פוקימונים אין אלמנט של קרב אלא אך ורק הופעה. במופעי פוקימונים אך ורק נשים יכולות להשתתף. המתחרה מציגה את הפוקימונים שלה במעין תחרות יופי, והמנצחת נקבעת לפי בחירת הקהל. על המתמודדות לאסוף שלושה מפתחות נסיכה, שמקבלים כשמנצחים במופעים, ואיתם הן יכולות להרשם לתחרות מלכת קאלוס.

פוקדור

פּוֹקָדוּר הוא מכשיר דמוי כדור המשמש את מאמני הפוקימונים ללכידת פוקימונים ולצורך איכסונם כאשר הם אינם פעילים. הכדורים ממירים את הפוקימונים לאנרגיה כאשר הם נוגעים בהם, ושואבים את האנרגיה שלהם לתוכם באופן אוטומטי. פוקימונים חזקים יותר מסוגלים להיאבק בפוקדור ולעיתים אף לחמוק ממנו. יש פוקימונים מיוחדים כגון הפיקאצ'ו של אש אשר אינם נמצאים בפוקדור בזמן שבו הפוקימון לא נלחם. מאמני הפוקימונים מסוגלים לשחרר את הפוקימונים בקרבות על ידי זריקת הפוקדור, וניתן להחזירו שוב אל הפוקדור בלחיצת כפתור.

פוקידע

פוקידע (או באנגלית pokedex פוקדקס) הוא מכשיר אלקטרוני אשר מופיע בסדרת משחקי הווידאו ובסדרת האנימה בהם הוא משמש למציאת מידע על פוקימונים.
במשחקים, בכל פעם שפוקימון נלכד, הנתונים שלו מתווספים למכשיר הפוקידע של השחקן. באנימה ובמאנגה הפוקידע היא למעשה אנציקלופדיה אלקטרוניות מקיפה בה נעזרים הדמויות לעיתים קרובות. הפוקידע מכיל גם רשימת פוקימונים מקיפה. מאמני פוקימונים רבים נעזרים בפוקידע בתחילת מסעם, בכך שהוא נותן להם מידע נרחב על הפוקימון מולם, כך הם יזכרו את שמות הפוקימונים וגם יוכלו ללמוד את חולשותיהם של הפוקימונים ולדעת כיצד להילחם בהם בצורה היעילה ביותר. כמו כן, ניתן לבדוק אילו פוקימונים כבר נתפסו על ידי השחקן, ואם לא, היכן ניתן לתפוס אותם.

הרביית פוקימונים

ניתן להרבות פוקימונים מאותה קבוצת רבייה במעון היום כדי לקבל ביצת פוקימונים. כל פוקימון משתייך לקבוצת רבייה אחת או יותר. בשביל רבייה צריך שני פוקימונים, זכר ונקבה, מאותה קבוצת רבייה, ושאחד הפוקימונים יעלה רמה. ביצת הפוקימונים בוקעת לאחר מספר צעדים (משתנה מפוקימון לפוקימון, לרוב כמה אלפי צעדים) להתפתחות הכי קטנה של אחד הפוקימונים. יש פוקימונים שיש להם גורים, שאותם ניתן רק להשיג מהרביה של הפוקימון. פוקימונים אגדיים לא יכולים להתרבות (חוץ מהפוקימון המיתי הלא-רשמי פיונה (Phione)).

פוקימונים אגדיים

בכל מחוז ישנם סוגים של פוקימונים אגדיים שניתן לתפוס פעם אחת בלבד. פוקימונים אלו לרוב מעורבים בסיפורי אגדה ומיתוסים של המחוז ומאפיינים אותם יכולות מיוחדות, מהלכים מיוחדים והם לרוב חזקים יחסית לשאר הפוקימונים.
בנוסף לפוקימונים האגדיים, ישנם גם פוקימונים מיתיים, שדומים מאוד לפוקימונים אגדיים, אך ההבדל ביניהם הוא שפוקימונים מיתיים ניתנים להשגה רק על ידי אירועים מיוחדים במשחקים.

סדרות המאנגה

בניגוד לסדרת האנימה היחידה שיש לפוקימון, ישנן הפצות רבות ושונות של מנגות המתרחשות בעולם הפוקימונים, המכוונות לקהלי יעד שונים. המאנגה המרכזית והפופולרית של פוקימון נקראת Pokemon Adverntures בהפצתה הבינלאומית ו־Pokemon Special ביפנית, ועלילתה נחשבת לבוגרת ורצינית יותר מעלילת הסדרה והמשחקים, על אף שהיא מבוססת עליהם באופן מסוים.
המאנגה במהדורה היפנית מתפרסמת ביפן בהוצאת "Shogakukan" ובארצות הברית המאנגה מתפרסמת בהוצאת "Viz Media".

קלפי המשחק

קלפי המשחק של פוקימון הם קלפים הניתנים לאיסוף. בכל קלף מצוין שם הפוקימון, התקפותיו, נקודת החיים שלו ועוד מספר נתונים הקשורים למשחק.
הקלפים יצאו לאור לראשונה ביפן בשנת 1996, ושנתיים לאחר מכן, ב 1998 בארצות הברית. עד שנת 2003 הקלפים יצאו לאור על ידי חברת מכשפי החוף ומאז הם יוצאים לאור על ידי חברת נינטנדו ופוקימון USA בע"מ.
בסך הכל, 38 סטים של קלפים יצאו לאור, מתוכם 15 על ידי מכשפי החול ו־23 על ידי נינטנדו. כמו כן, ישנם מספר רב של קלפי פרומו, וכן מספר נוסף קלפים שלא ראו אור מחוץ ליפן.

סדרת Super Smash Bros

סדרת משחקי Super Smash Bros היא סדרת משחקי לחימה מחברת נינטנדו, בה המטרה היא להעיף את היריבים מהזירה כמה שיותר פעמים, ומשתתפים בה דמויות מוכרות ממשחקי נינטנדו ובין השאר, פוקימונים. עד כה יצאו 5 משחקים בסדרה. במשחקים אלה השתתפו פוקימונים בתפקידים שונים: לוחמים, עוזרים או פסלונים. הלוחמים הם חלק מהדמויות שניתן להשתמש בהם במשחק. נכון להיום, הפוקימונים שהיו שמישים בתור לוחמים הם (לפי סדר הופעתם): פיקאצ'ו, ג'יגליפאף, פיצ'ו, מיוטו, לוקאריו, מאמן פוקימונים שנלחם באמצעות סקווירטל, איוויזור וצ'אריזארד (במשחק הרביעי צ'אריזרד הוא לוחם בפני עצמו), גרנינג'ה ואינסינארור, כאשר פיקאצ'ו וג'יגליפאף הופיעו בכל משחק בסדרה. במהלך הקרבות, יכול להופיע פוקדור שמתוכו יכול לצאת פוקימון שיעזור ללוחם ששחרר אותו בקרב באמצעות פגיעה באויביו. פוקימונים אלה הם "העוזרים". "הפסלונים" הם, תרתי משמע, פסלונים שהשחקן יכול לאסוף וחסרי חשיבות אמיתית במשחק.

השפעה תרבותית

הזיכיון זכה להשפעה תרבותית ניכרת במדינות רבות אשר ייבאו אותו. לאורך השנים סדרת האנימציה צברה פופולריות רבה ברשתות הטלוויזיה היפניות וברשתות הטלוויזיה השונות ברחבי העולם וגיבשה קהל מעריצים עולמי גדול מאוד. ההצלחה הרבה לה זכתה הסדרה הובילה לשיווק מגוון רחב של מוצרים נלווים בזיכיון ולכנסי מעריצים אשר נהפכו לפופולריים ברחבי העולם אף על פי שלעיתים קרובות, מאחדים אותם עם כנסים של ז'אנרים וסדרות אחרות. סדרת האנימציה הפכה לסדרת האנימציה הפופולרית ביותר במספר רב של מדינות בהם ארצות הברית, אוסטרליה, יפן וקנדה.
לאורך השנים הסדרה זכתה גם לאזכורים שונים בסדרות אנימציה פופולריות כגון משפחת סימפסון (בפרק Thirty Minutes over Tokyo), סאות' פארק (בפרק Chinpokomon) ובסדרות "ההרפתקאות של בילי ומנדי" ו"ראגרטס כבר גדולים".

מחלוקות וביקורות

לאורך השנים עורר הזיכיון ביקורת רבה. מספר בתי ספר בארצות הברית בחרו להחרים את קלפי המשחק של פוקימון משום שחשו שהם גרמו לאלימות ואובססיביות בקרב חלק מהילדים.

אלימות בקרב ילדים

לאורך השנים הועלו טענות מצד מבקרי הזיכיון כי האופי הלוחמני של הסדרה בעלת השפעות המובילות להתנהגות אלימה בקרב ילדים וזאת על אף שדמויות הסדרה לא מתות בקרבות השונים ודם איננו מוצג במשחקי הווידאו ובסדרת האנימציה.

התקפי אפילפסיה

פרק מספר 38 בסדרת האנימציה אשר שודר ביפן ב־16 בדצמבר 1997 גרם לאשפוזם של כ־600 ילדים בשל חשד להתקף אפילפסיה. הגורם לתופעות הללו היה סצנה במהלך הפרק אשר הכיל הבזקים אדומים וכחולים אשר נמשכו במשך חמש שניות, במהלך קרב בין פיקאצ'ו ופוריגון. בדיעבד התברר שרק חלק קטן מאותם ילדים אכן סבלו מהתקף בעקבות אותו הבזק. שידור הסדרה הושעה לכמה חודשים, וההבזק החשוד כמעורר אפילפסיה הורד ממנה (ולא נכלל גם באף מהדורה בשפה אחרת). מקרי התקפי האפילפסיה אשר נוצרו כתוצאה מצפייה בפוקימון זכו לפרודיות בפרק Thirty Minutes over Tokyo של סדרת האנימציה משפחת סימפסון ובפרק Chinpokomon של סדרת האנימציה סאות' פארק.

פוקימון ובית המשפט

בשנת 2001 אורי גלר תבע את יוצרי פוקימון על סכום של 100 מיליון דולר אמריקני בעוון שימוש בדמותו לפרודיה בלי אישור. הסיפור החל לפני מספר שנים כאשר שודר ביפן פרק של הסדרה, ובו פוקימון מסוג על חושי העונה לשם קדברה (ובמקור היפני - "יונגלר"). הפוקימון קדברה מחזיק תמיד כפית מכופפות בידו והתקפותיו מבוססות על מתקפות על חושיות. כמו כן טען אורי גלר שהתעתיק היפני של קדברה (ユンゲラー) דומה לתעתיק היפני של שמו (ユリゲラー). בנוסף לכך טען גלר שעיצובו של קדברה הוא אנטישמי והוא נראה כקצין אס אס. בית המשפט לא קיבל את טיעוניו של גלר ונינטנדו ניצחה בתביעה וזוכתה מכל ההאשמה.